בבחירות המדגמים במסגרת פרויקט "הבוחרים החדשים", שהתקיימו בשבועות האחרונים בתיכונים ברחבי הארץ, זכתה מפלגת כחול לבן ברוב מוחץ של 43 אחוזים מהקולות, ולאחריה הליכוד ומרצ. אילו מסרים הדהדו יותר בקרב התיכוניסטים, ואיך אפשר להגיע אליהם בצורה טובה יותר?
עוד פרויקט של "הבוחרים החדשים" הסתיים לו, וזו הפעם הרביעית שאני יוזם מפיק ומנחה את הפרויקט הזה (יחד עם בן רבסקי מ-SKY הפקות), סוג של מפעל חיים. אחרי חודש של ביקורים ב-24 בתי ספר יום אחרי יום אני גאה להכריז שיש לנו נוער מצוין, חכם, משתתף ומעורב.
בפרויקט השנה בלטה עלייה חדה ברמה של שאלות התלמידים לפוליטיקאים. התלמידים הכינו שאלות לכל דבר שלא היו מביישות את טובי העיתונאים, הקשיבו בקשב רב באירוע שנמשך לפעמים שעתיים תמימות, ואמרו את דברם. פרויקט "הבוחרים החדשים מחנך לדמוקרטיה", לאקטואליה וחשוב מכל לכישורי חיים. בעולם שכולם רודפים אחרי 5 יחידות מתמטיקה אנחנו מאמינים בחמש יחדות ערכים.
1. כחול לבן - 43%. הפרויקט התחיל כששלושת המפלגות המרכיבות את מפלגת כחול לבן התנהלו עוד בנפרד. הדבר הכי טוב שקרה לבני גנץ הוא הרוטציה עם יאיר לפיד - ליש עתיד יש תשתית אירגונית פעילים והם מנוסים מאד בלעבוד מול צעירים. אף אחד לא דיגדג את כחול לבן, הם ניצחו את הפרויקט הזה בהליכה ביותר מ-20 בתי ספר מתוך 24.
ראוי לציון: בבחירות שעברו הם שלחו לבתי הספר שלנו את עופר שלח המצוין, בבחירות האלה עשה זאת עידן רול. בני הנוער פשוט אוהבים אותו, ובצדק. עידן הוא גם עורך דין גם רב סרן במיל גם לוחם אמיץ של קהלת הלהט"ב וגם חתיך. בעיקר רואים שהוא בא מוכן - הוא שלט בכל הפרקים בכל הרעיונות והמצע של כחול לבן ועמד בכבוד בכל שאלה שהוצבה לו .
2. הליכוד - 21%. מפלגת הליכוד לא קיימת בשטח - חלק חשוב בפרויקט ימי הדמוקרטיה הוא מפגש של התלמידים עם דוכני המפלגות השונות והפעילים, ובליכוד לא השקיעו באמת בקשר עם הבוחרים הצעירים. בבית ספר בראש העין, ילד שמעריץ את מפלגת הליכוד פרץ בבכי שלא הגיעו פעילים ליום הדמוקרטיה.
ראוי לציון: ח"כ אמיר אוחנה. לא סתם הוא הילד המועדף של ביבי (חוץ מיאיר). הבחור הזה נשכב על הגדר כמעט לבדו בוקר בוקר בבתי ספר ברחבי הארץ גם בשביל הליכוד וגם בשביל ביבי אישית. אישיותו הנעימה, האלגנטית והאינטליגנטית היא הפנים היפות של הליכוד.
3. מרצ – 7%. זו המפלגה השלישי בגודלה אצל תלמידי התיכון, והיא גדולה יותר ממפלגת העבודה. מרצ הייתה נוכחת בשטח וניכר שיש לה אחיזה אמיתי ומבוססת בקרב התלמידים.
ראויה לציון: מהרטה ברוך רון, שיודעת לדבר עם צעירים. היא פתחה את הנאומים שלה ברזומה הרלוונטי שלה ומשם עברה למסרים ברורים וחדים בתיבול הסיפור האישי שלה.
4. מפלגת העבודה – 6%. גם אצלם התלמידים מפלגת העבודה לא במצב טוב, בלשון המעטה. המסרים שלהם מבולבלים והדוברים שלהם לא סחפו את התלמידים.
ראוי לציין: עו"ד מעיין אמודאי, שלא מופיע ברשימת המועמדים, הצליח יחסית להשיג תוצאות טובות במספר בתי ספר בהם הופיע. הוא דאג להחזיר את הכבוד האבוד של מפלגת העבודה כמי שהקימה את הכור.
5. כולנו – 5%. יידע יו"ר המפלגה משה כחלון שחברי הכנסת שלו נשרפים בשבילו בשטח. חברי הכנסת של כולנו השקיעו בתלמיד ותלמיד והם המצטיינים של הפרויקט.
ראויה לציון: חברת הכנסת מירב בן ארי היא וינרית ונואמת אמוציונלית. הרבה מהתלמידים ובעיקר התלמידות טענו בפנינו שהם מצביעים לכולנו רק בשבילה.
6. ישראל ביתנו – 4%. ישראל ביתנו הלכה על מסר אחד ותקיף שזכה למחיאות כפיים אצל קהל הצעירים - עונש מוות למחבלים.
ראוי לציון: ח"כ עודד פורר. כנראה שאביגדור ליברמן יודע טוב מאד מדוע הוא מימם את עודד פורר כמס' 2 שלו. פורר הוא "הפנים היפות" של הימין בישראל, נואם בחסד, מקצוען, ג'נטלמן ומשרת ציבור אמיתי. כחבר בוועדת החינוך של הכנסת ומנכ"ל משרד הקליטה לשעבר, ראו לאורך כל ימי הפרויקט שבאמת איכפת לו מהתלמידים, מהמורים ומהמצב של מערכת החינוך. הייתי שמח לראות אותו שר בכל ממשלה שתקום.
7. זהות – 4%. בבתי הספר התיכונים התחילה ההפתעה של מערכת הבחירות האלה - מפלגת זהות. התלמידים נסחפו אחרי המסרים של הלגליזציה, וניכר גם שיש לזהות אחיזה טובה בשטח ופעלים מלאי להט. נציגי זהות הולכים עם ספר המצע של זהות ושוב ושוב, וטוענים שהוא רב מכר בצומת ספרים.
ראוי לציון: ד"ר רפאל מינס, שהצליח להעביר את המסרים של זהות בצורה רהוטה כשהוא נצמד לספר המצע, ומפנה תלמידים למספרי עמודים ספציפיים בספר.
8. הימין החדש – 3%. אין ספק שהימין החדש היא אכזבת הבחירות בבתי הספר. מבין שלל מפלגות הימין, הקול הייחודי של המפלגה לא הצליח לבלוט.
ראוי לציון: מתן כהנא, הפנים החדשות ברשימה. כשהוא מספר לתלמידים שאחרי שלוש וחצי שנים בסיירת מטכ"ל הוא החליט שזה לא מספיק לו, והתנדב לעוד 25 שנים כטייס בח"א - הקהל יוצא מגדרו.
9. צומת – 3% מפלגתו החדשה של אורן חזן השתתפה רק מחלק מימי הדמוקרטיה, והוא התקבל כאליל בפאנלים שאליהם הגיע. כולם כמובן רצו להצטלם עם הדמות מ"ארץ נהדרת".
ראוי לציון: בלי קשר לתכנים והדרך בהם הם מוצגים, אורן חזן הוא ההצגה הכי טובה בעיר. הוא יודע לנאום ואם היה מתרכז במסרים שלנו מבלי לרדת נמוך ולהעליב את הקולגות שלו, הוא היה יכול להציג תוצאות טובות יותר.
10. גשר – 1%. המפלגה החדשה של אורלי לוי נתנה עבודה בפרויקט ימי הדמוקרטיה, ודובריה של ניסו להגיע אל התלמידים בעזרת הסיפור האישי שלהם, ובתיאור יכולותיה של אורלי לוי.
ראוי לציון: חגי רזניק, מנכ"ל משרד הבינוי והשיכון, שמספר לתלמידים את סיפור ילדותו הקשה ואיך כנגד כל הסיכויים הגיע לתפקיד ממשלתי בכיר.
פרויקט הבוחרים החדשים הוא שיתוף פעולה בין חברת סקאי הפקות של בן רבסקי, שבי זרעיה ואתר mako, ומפגיש בין פוליטיקאים לתלמידי תיכון העומדים להצביע לראשונה בחייהם.